Vaš

Vaš ( [ˈvɒʃ]) om üks' Mad'jaranman agjoišpäi. Sen administrativine keskuz da kaikiš suremb lidn om Sombathel'.

 Geografijan andmused 
Agj levigandeb valdkundan päivlaskmas. Päivlaskmas om Köseg-mägid, tazangištod levitasoiš päivnouzmas. Rab-jogi (Dunain oiged ližajogi) ristikoičeb kaiked agjad i jokseb suvipäivlaskmaspäi pohjoižhe. Severz'-se lebutahoid ratas termaližil vezil.

Vaš-agj röunatab koumenke agjanke: D'jor-Mošon-Šopronanke pohjoižes, Vesprem-agj levigandeb päivnouzmas, Zal-agj om suves. Mugažo röunatab Slovenijanke i Avstrijanke (Burgenland-federacijanma) päivlaskmas.

Pind om 3336,14 km².

 Administrativine jagand 
Vaš-agj jagase seičemeks jarašaks (rajonaks). Edel vn 2013 administrativišt reformad ühesa kišteršegad (rajonad) oli niiden sijas.

 Lidnad 
Neciš agjas om koumetoštkümne lidnad:
 Bük (Bük)
 Cell'dömöl'k (Celldömölk)
 Čepreg (Csepreg)
 Janošhaz (Jánosháza)
 Körmend (Körmend)
 Köseg (Kőszeg)
 Örisentpeter (Őriszentpéter)
 Repcelak (Répcelak)
 Šarvar (Sárvár)
 Sentgotthard (Szentgotthárd)
 Sombathei (Szombathely) — agjan administrativine keskuz
 Vašvar (Vasvár)
 Vep (Vép)

Vašas om 203 žilod lidnoihe ližaks, ei ole surid žiloid.

 Eläjad 
Vn 2011 Mad'jaranman rahvahanlugemižen mödhe agjan ristitišt oli 256 629 eläjad, vl 2015 — 253 997 eläjad, lidnalaižed ottas nell' seičemendest. Kaikiš suremb eläjiden lugu oli 283 070 ristitud vl 1949 i 285 498 ristitud vl 1980.

Uskondan mödhe (2011): riman katolikad — 58,7 %, lüteranižusen polenpidajad — 5,9 %, kal'vinistad — 2,8 %, grekan katolikad — 0,1 %, toižed uskojad — 0,8 %, religijatomad — 5,3 %, ateistad — 0,7 %, märhapanendata — 25,7 %.

 Irdkosketused 
 Agjan oficialine sait (vasmegye.hu).